*Монгол Улсын Их Хурлын 2010 оны намрын ээлжит чуулганы Нийгмийн бодлого, боловсрол, соёл, шинжлэх ухааны байнгын хорооны 10 дугаар сарын 19-ний өдөр /Мягмар гараг/-ийн хуралдаан 16 цаг 25 минутад Төрийн ордны “А” танхимд эхлэв.*

Байнгын хорооны дарга, УИХ-ын гишүүн Д.Арвин ирц, хэлэлцэх асуудлын дарааллыг танилцуулж, хуралдааныг даргалав.

***Хуралдаанд ирвэл зохих 18 гишүүнээс 11 гишүүн ирж, 61,1 хувийн ирцтэй байв. Үүнд:***

***Чөлөөтэй****: П.Алтангэрэл, Л.Гүндалай, Ц.Даваасүрэн, Ө.Энхтүвшин, С.Эрдэнэ*

***Өвчтэй:*** *Ц.Дашдорж, Д.Дондог*

***Нэг.Нөхөн олговрын доод хэмжээг шинэчлэн тогтоох тухай, Тэтгэмж, мөнгөн тусламжийн хэмжээг өөрчлөн тогтоох тухай, Тогтоол хүчингүй болсонд тооцох тухай УИХ-ын тогтоолын төслүүд /анхны хэлэлцүүлэг/***

Хэлэлцэж буй асуудалтай холбогдуулан Нийгмийн хамгаалал, хөдөлмөрийн дэд сайд Д.Нямхүү, тус яамны стратегийн төлөвлөлтийн газрын дарга Н.Аюуш, УИХ-ын Нийгмийн бодлого, боловсрол, соёл шинжлэх ухааны байнгын хорооны зөвлөх Ц.Батнасан, референт П.Тогоо нарын бүрэлдэхүүнтэй ажлын хэсэг байлцав.

Тогтоолын төслийн анхны хэлэлцүүлэгтэй холбогдуулан УИХ-ын гишүүн Д.Тэрбишдагва, С.Бямбацогт, Д.Очирбат нарын асуусан асуултад, ажлын хэсгээс Н.Аюуш хариулж, тайлбар хийв.

**Д.Арвин**:-Нөхөн олговрын доод хэмжээг шинэчлэн тогтоох тухай, Тэтгэмж, мөнгөн тусламжийн хэмжээг өөрчлөн тогтоох тухай, Тогтоол хүчингүй болсонд тооцох тухай УИХ-ын тогтоолын төслүүдийг УИХ-ын чуулганы нэгдсэн хуралдааны анхны хэлэлцүүлэгт оруулах саналыг дэмжиж байгаа гишүүд гараа өргөнө үү.

Зөвшөөрсөн 10

Татгалзсан 0

Бүгд 10

Гишүүдийн олонхийн саналаар дэмжигдлээ.

УИХ-ын гишүүн Х.Бадамсүрэнгийн гаргасан дээрх тогтоолын төслүүдийг анхны хэлэлцүүлгээр нь батлуулах горимын саналыг дэмжиж байгаа гишүүд гараа өргөнө үү.

Зөвшөөрсөн 10

Татгалзсан 0

Бүгд 10

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг УИХ-ын гишүүн Д.Очирбат УИХ-ын чуулганы нэгдсэн хуралдаанд танилцуулахаар тогтов.

**Хуралдаан 16 цаг 35 минутаас хаалттай хуралдав.**

**Тэмдэглэлтэй танилцсан**:

НИЙГМИЙН БОДЛОГО, БОЛОВСРОЛ,

СОЁЛ, ШИНЖЛЭХ УХААНЫ БАЙНГЫН

ХОРООНЫ ДАРГА Д.АРВИН

**Тэмдэглэл хөтөлсөн**:

ХУРАЛДААНЫ ТЭМДЭГЛЭЛ

ХӨТЛӨГЧ Ц.НАРАНТУЯА

**УИХ-ЫН 2010 ОНЫ НАМРЫН ЭЭЛЖИТ ЧУУЛГАНЫ**

**НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ**

**УХААНЫ БАЙНГЫН ХОРООНЫ 10 ДУГААР САРЫН 19-НИЙ**

**ӨДРИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

***Хуралдаан 16 цаг 25 минутад эхлэв.***

**Д.Арвин**:-Эрхэм гишүүдийн энэ өдрийн амрыг эрэн мэндчилье.

Байнгын хорооны хуралд өнөөдөр ирвэл зохих 18 гишүүнээс ирсэн 10 байна. Одоо Одбаяр, Оюунхорол гишүүд ирнэ, Энхтүвшин дарга хурал удирдаж байна, Баярсайхан гишүүн ирнэ гэж байгаа учраас 10 ширхэг гишүүн ирсэн байна. Ингээд өнөөдрийн ирцийн байдал 55.5 хувьтай байна. Ингээд өнөөдрийн Байнгын хорооны хуралдаан нээснийг мэдэгдье.

Байнгын хорооны хуралданаар хэлэлцэх асуудлыг танилцуулъя. Нөхөн олговрын доод хэмжээг шинэчлэн тогтоох тухай, Тэтгэмж, мөнгөн тусламжийн хэмжээг өөрчлөн тогтоох тухай, Тогтоол хүчингүй болсонд тооцох тухай УИХ-ын тогтоолын төслүүд анхны хэлэлцүүлэг,

Дархлаажуулалтын тухай хуульд нэмэлт, өөрчлөлт оруулах тухай хуулийн төсөл хэлэлцэх эсэх гэсэн ийм хоёр асуудал байна.

Хэлэлцэх асуудалтай холбогдуулаад асуух асуулттай гишүүд байна уу? Байхгүй бол хэлэлцэх асуудлаа баталъя. 100 хувийн саналтай байна.

Нэгдүгээр асуудалдаа оръё. Нөхөн олговрын доод хэмжээг шинэчлэн тогтоох тухай, Тэтгэмж, мөнгөн тусламжийн хэмжээг өөрчлөн тогтоох тухай, Тогтоол хүчингүй болсонд тооцох тухай УИХ-ын тогтоолын төслүүд анхны хэлэлцүүлэг байгаа.

Ажлын хэсгийг танилцуулъя. Нямхүү-Нийгмийн хамгаалал, хөдөлмөрийн дэд сайд, Аюуш-Нийгмийн хамгаалал, хөдөлмөрийн яамны стратеги төлөвлөлтийн газрын дарга, Отгонбилэг-Нийгмийн хамгаалал, хөдөлмөрийн яамны мэргэжилтэн ийм ажлын хэсэгтэй байна.

Ингээд төслийн талаар Хууль санаачлагчдаас асуух асуулттай гишүүд байна уу? Мөн өөр санал, томъёолол хийх гишүүд байна уу?

**Д.Тэрбишдагва**:-Засгийн газрын мөрийн хөтөлбөрт чинь Алдарт эхийн одон. Энэ чинь Алдарт эхийн одонгийн асуудал ярьж байгаа биз дээ.

**Д.Арвин**:-Тийм, орж байгаа.

**С.Бямбацогт**:-Тэр чинь 2-р зэргийн одонтой бол 500 мянга, 1-р зэргийн одонтой бол 1 сая гэж байдаг байхаа. Одоо чинь 100, 200 мянга болчихоор бодлого нь яаж явж байгаа юм бол, энэ дээр цаашдаа...

**Н.Аюуш**:-Алдарт эхийн 1, 2-р зэргийн одонтой эхчүүдэд өгч байгаа мөнгөн тэтгэмжийг 2 дахин нэмэгдүүлэх энэ тогтоолын төсөл бол үндсэндээ тэр бодлогынхоо хүрээнд эхний алхам болгож авч байгаа гэж ойлгож байгаа. 128 орчим мянган эхчүүд байгаа юм. 90 мянга нь 2-р зэргийн одонтой, үлдсэн нь 1-р зэргийн одонтой, 1 сая төгрөг, 500 мянган төгрөг өгөх юм бол бас нэлээд хэмжээний мөнгөн тэтгэмж гарч ирнэ. Жилдээ 100-гаад тэрбум төгрөг шаардагдах тийм тооцоо гарч байгаа учраас эхний ээлжинд одоо авч байгаа мөнгөн тэтгэмжийг нь 2 дахин нэмэгдүүлье гэсэн тийм шийдвэр гарсан байгаа.

**Д.Арвин**:-2 дахин нэмэгдэж байгаа юмуу? 50 нь 100 болоод.

**Н.Аюуш**:-50 нь 100 болоод, 100 нь 200 болж байгаа юм.

**Д.Арвин**:-Тэр чинь хэд дахин нэмж байгаа юм?

**Н.Аюуш**:-Хоёр дахин нэмэгдэж байна гэсэн үг.

**Д.Арвин**:-Өөр асуух асуулттай гишүүд байна уу? Алга байна. Саналтай гишүүд алга байна.

**Д.Очирбат**:-Эхэд жирэмсний 5 сараас эхлэн 12 сарын туршид олгох тэтгэмж гээд 26 мянган төгрөг юмуу, энэндээ ямар өөрчлөлт орсон юм?

**Н.Аюуш**:-Сарын 20 мянган төгрөг байж байгаад 30 хувиар нэмэгдээд 26 мянган төгрөг болж байгаа юм. 73600 эх авна, энэ бол жирэмсний 5 сартайгаасаа эхлээд 1 жилийн хугацаанд авдаг тэтгэмж. Хүүхдээ 7 сар орчим болтол авна гэсэн үг.

**Д.Очирбат**:-Сар болгон авах уу?

**Н.Аюуш**:-Сар болгон авна

**Д.Арвин**:-Өөр асуулт байхгүй. Санал хэлэх гишүүд байхгүй. Саналын томъёолол ирсэнгүй.

УИХ-ын гишүүдээс гаргасан саналыг нэгтгэж Нөхөн олговрын доод хэмжээг шинэчлэн тогтоох тухай, Тэтгэмж, мөнгөн тусламжийн хэмжээг өөрчлөн тогтоох тухай, Тогтоол хүчингүй болсонд тооцох тухай УИХ-ын тогтоолын төслүүдийг УИХ-ын чуулганы нэгдсэн хуралдааны анхны хэлэлцүүлэгт оруулах нь зүйтэй гэсэн саналыг дэмжиж байгаа гишүүд гараа өргөнө үү. 10-аас 10.

Бадамсүрэн гишүүн

**Х.Бадамсүрэн**:-Энэ асуудлаа бодвол бид ерөнхийдөө зүгширчих шиг боллоо. Тэгэхээр анхны хэлэлцүүлгээр нь баталчихвал яасан юм бэ гэсэн санал байна.

**Д.Арвин**:-Бадамсүрэн гишүүн анхны хэлэлцүүлгээр нь баталъя гэсэн саналыг оруулж байна. Дэмжиж байгаа гишүүд гараа өргөнө үү. 10-аас 10. Дэмжигдлээ.

Байнгын хорооны санал, дүгнэлтийг УИХ-ын чуулганы нэгдсэн хуралдаанд УИХ-ын гишүүн Очирбат танилцуулна.

**Д.Очирбат**:-26 мянган төгрөг бага юм л даа.

**Д.Арвин**:-Бид нар их болохоор чинь... Засгийн газраас оруулаад ирсэн шүү дээ. Бид нар халамж, хөдөлмөр эрхлэлтээр их л мөнгө ярина шүү дээ.

**Соронзон хальснаас буулгасан**:

ХУРАЛДААНЫ ТЭМДЭГЛЭЛ

ХӨТЛӨГЧ Ц.НАРАНТУЯА